N á v r h

na zrušenie úlohy č. B.4. uznesenia vlády Slovenskej republiky č. 429 z 5. mája 2004 k návrhu východísk rozpočtu verejnej správy na roky 2005 až 2007

Uznesenie vlády č. 429 z 5. mája 2004 
Gestor úlohy: predseda Úradu pre štátnu službu
Úloha: B.4. - predložiť na rokovanie vlády návrh novely zákona č. 312/2001 Z.z. o štátnej službe a o zmene a doplnení niektorých zákonov v znení neskorších predpisov za účelom trvalého zrušenia zvyšovania platových taríf na základe služobného hodnotenia a vypustenia zo záväznosti systemizácie členenie podľa funkcií
Termín: 30. júna 2004

Odôvodnenie návrhu na zrušenie úlohy:

Na základe bodu B.4. uznesenia vlády Slovenskej republiky č. 429 z 5. mája 2004 k návrhu východísk rozpočtu verejnej správy na roky 2005 až 2007 bola predsedovi Úradu pre štátnu službu uložená úloha „predložiť na rokovanie vlády návrh novely zákona č. 312/2001 Z.z. o štátnej službe a o zmene a doplnení niektorých zákonov v znení neskorších predpisov za účelom trvalého zrušenia zvyšovania platových taríf na základe služobného hodnotenia a vypustenia zo záväznosti systemizácie členenie podľa funkcií“.

V zmysle tejto úlohy bola na Úrade pre štátnu službu vypracovaná novela zákona č. 312/2001 Z.z. v znení neskorších predpisov, ktorá bola v dňoch 27. mája 2004 až 4. júna 2004 predmetom medzirezortného pripomienkového konania. Pripomienkujúce subjekty uplatnili celkom 34 pripomienok, z ktorých 20 bolo zásadných. Snahou Úradu pre štátnu službu bolo v rozporových konaniach uskutočnených v dňoch 9. a 10. júna 2004 a 18. až 30. júna 2004 vyriešiť všetky rozpory, avšak prišlo ku konečnému vyriešeniu len štyroch rozporov. Na ostatných uplatnených zásadných pripomienkach jednotlivé pripomienkujúce subjekty trvajú. Z celkového počtu zostáva 16 neodstránených rozporov, ktoré boli uplatnené podpredsedom vlády Slovenskej republiky pre európsku integráciu, ľudské práva a menšiny, Ministerstvom práce, sociálnych vecí a rodiny Slovenskej republiky, Ministerstvom životného prostredia Slovenskej republiky, Ministerstvom zahraničných vecí Slovenskej republiky, Ministerstvom pôdohospodárstva Slovenskej republiky, Ministerstvom výstavby a regionálneho rozvoja Slovenskej republiky, Generálnou prokuratúrou Slovenskej republiky, Úradom pre normalizáciu metrológiu a skúšobníctvo Slovenskej republiky, Úradom jadrového dozoru Slovenskej republiky, Úradom pre verejné obstarávanie a Úradom geodézie, kartografie a katastra Slovenskej republiky.

Zásadné pripomienky smerovali najmä:
a)	k zachovaniu zvyšovania platových taríf štátnych zamestnancov na základe výsledkov služobného hodnotenia – 10 neodstránených rozporov,
b)	k zachovaniu členenia podľa funkcií v systemizácii – 2 neodstránené rozpory,
c)	k zachovaniu pôvodnej úpravy § 103 a § 159b ods. 2 v nadväznosti na predchádzajúce neodstránené rozpory – 1 neodstránený rozpor,
d)	k vyčísleniu pozitívneho dopadu na štátny rozpočet – 1 neodstránený rozpor
e)	k vypusteniu služobného hodnotenia a súvisiacich ustanovení – 2 neodstránené rozpory.

Zrušením zvyšovania platových taríf štátnych zamestnancov na základe výsledkov služobného hodnotenia by sa inštitút služobného hodnotenia stal neopodstatneným. Navyše by v zákone o štátnej službe neexistoval právny režim, podľa ktorého by bol štátny zamestnanec motivovaný, aby výsledky jeho práce boli kvalitatívne na vyššej úrovni. Nebola by tiež vôbec zohľadnená jeho lojálnosť voči štátu a štátnej správe, a preto navrhuje Úrad pre štátnu službu túto úlohu z uznesenia vlády Slovenskej republiky zrušiť.

V súčasnosti sa pripravuje a je v štádiu rokovaní spôsob zabezpečenia finančných prostriedkov, ktorý by bol určený na zvyšovanie platových taríf štátnych zamestnancov, a ktorý by nezvyšoval deficit štátneho rozpočtu. Tieto rokovania prebiehajú za účasti zástupcov Úradu pre štátnu službu, Ministerstva práce, sociálnych vecí a rodiny Slovenskej republiky, Ministerstva financií Slovenskej republiky a tiež za účasti odborových organizácií.

Vypustenie členenia podľa funkcií zo záväznosti systemizácie by znamenalo zrušenie systemizácie ako základného nástroja riadenia ľudských zdrojov štátnej služby Slovenskej republiky. Systemizácia vrátane členenia podľa funkcií je nenahraditeľnou súčasťou súboru nástrojov, ktoré sú podľa zákona o štátnej službe zverené do pôsobnosti Úradu pre štátnu službu, a ktoré boli ustanovené na zabezpečenie plnenia úloh vyplývajúcich z tohto zákona.